A Tanács határozata

(1983. október 17.)

az Európai Szociális Alap feladatairól

(83/516/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 126. cikkére,

tekintettel a Bizottság által benyújtott tervezetre [1],

tekintettel az Európai Parlament véleményére [2],

tekintettel az Európai Gazdasági és Szociális Bizottság véleményére [3],

mivel a 77/801/EGK határozattal [4] módosított, az Európai Szociális Alap reformjáról szóló, 1971. február 1-jei 71/66/EGK tanácsi határozat [5] a Bizottságnak a Szerződés 126. cikkén alapuló véleménye alapján áttekintésre került a határozat 11. cikkének megfelelően; mivel szükségessé vált, hogy egy új tanácsi határozat lépjen a helyébe, amely megállapítja az Alapra vonatkozó szabályokat;

mivel az Alap feladata különösen a szakképzés finanszírozásában való részvétel, valamint a foglalkoztatás fejlesztésének és a földrajzi mobilitásnak az elősegítése;

mivel az Alapnak hatékonyabb eszközként kell közreműködnie a foglalkoztatáspolitika fejlesztése terén; mivel ebből a célból a támogatásra jogosultak körét ki kell terjeszteni, különös tekintettel az oktatók, a pályaválasztási tanácsadók, a munkaközvetítők, valamint a fejlesztési tanácsadók számára nyújtott támogatásra;

mivel az Alapnak törekednie kell a foglalkoztatás fejlesztésére, különösen a kis- és középvállalkozásoknál, a vezetés, illetve a termelés korszerűsítése és az új technológiák alkalmazása terén;

mivel az Alapnak a foglalkoztatáspolitika eszközeként a közösségi szolidaritás elvét figyelembe véve a lehető legeredményesebben és a legkövetkezetesebben kell hozzájárulnia a legsúlyosabb problémák megoldásához, különös tekintettel a munkanélküliség elleni küzdelemre, ideértve a strukturális alulfoglalkoztatottság kezelését és a foglalkoztatás elősegítését a probléma által leginkább érintett csoportok körében;

mivel ezzel kapcsolatosan és a munkaerőpiacon különösen sebezhetőnek számító munkavállalói kategóriák (különösen a nők, a fogyatékos személyek és a migráns munkavállalók) számára nyújtott támogatás sérelme nélkül, amelyet továbbra is a rendelkezésükre kell bocsátani, az Alap által biztosított források jelentős részét a fiatalok foglalkoztatását elősegítő intézkedésekre kell fordítani, különös tekintettel azoknak a támogatására, akik számára kevés a munkalehetőség, illetve akik hosszabb ideje munkanélküliek;

mivel a tapasztalatok fényében kívánatos, hogy az Alap által nyújtott támogatás odaítélését szabályozó eljárásokat rugalmasabbá és egyszerűbbé tegyék, különösen átalányösszegek meghatározása révén;

mivel a Bizottság felel az Alap kezelésére vonatkozó iránymutatások meghatározásáért a programokra történő minél eredményesebb összpontosítás érdekében, összhangban a közösségi elsődleges célokkal, valamint a foglalkoztatás és a szakképzés terén megvalósuló, kapcsolódó cselekvési programokkal;

mivel ezt a határozatot meghatározott idő elteltével át kell tekinteni,

A KÖVETKEZŐKÉPPEN HATÁROZOTT:

1. cikk

(1) Az Alap közreműködik azoknak a politikáknak a megvalósításában, amelyek a munkaerő stabil foglalkoztatásához szükséges készségek elsajátítását és foglalkoztatási lehetőségek megteremtését célozzák. Hozzájárul különösen a fiatalok és a hátrányos helyzetű munkavállalók szociális és szakmai beilleszkedéséhez és integrálásához, a munkaerő alkalmazkodásának elősegítéséhez a munkaerő-piaci fejlődéshez és a technológiai változásokhoz, valamint a munkaerőpiacon tapasztalt regionális kiegyensúlyozatlanságok mérsékléséhez.

(2) Az Alap a következő programok finanszírozásában működik közre:

a) szakképzés és pályaválasztási tanácsadás;

b) munkaerő-toborzás és jövedelempótló támogatások;

c) áttelepülés, szociális és szakmai integrálás a földrajzi mobilitással kapcsolatosan;

d) a munkahelyteremtéssel kapcsolatos szolgáltatások és technikai tanácsadás.

2. cikk

(1) Az Alap által nyújtott támogatásból részesülhetnek mind a közjogi, mind a magánjogi szervezetek által végzett programok.

(2) Az érintett tagállamok biztosítják a programok sikeres végrehajtását. Ez a rendelkezés azonban nem vonatkozik azokra a programokra, ahol az Alap által nyújtott támogatás az összes támogatható kiadást fedezi.

3. cikk

(1) Az Alap által nyújtott támogatásból részesülhetnek a tagállamok munkaerő-piaci politikájának keretein belül megvalósított programok. E programok körébe tartozik különösen a fiatalok foglalkoztatási lehetőségeinek javítása, mégpedig a nappali tagozatos, kötelező oktatás utáni szakmai képzésre vonatkozó intézkedések által.

(2) Az Alapból támogatás nyújtható ezenkívül meghatározott programokhoz a következő célokkal:

- innovációs projektek megvalósításának ösztönzése általános szabályként a Tanács által elfogadott cselekvési program keretein belül, vagy

- az Alap által támogatott projektek eredményességének tanulmányozása és a tapasztalatcsere megkönnyítése.

4. cikk

(1) Az Alapból támogatás nyújtható elsősorban a 25 év alatti fiatalok foglalkoztatási lehetőségeinek javítására, különösen a szakmai képzettség hiánya, illetve a nem megfelelő képzettség miatt különösen csekély elhelyezkedési eséllyel rendelkezők, valamint a hosszabb ideje munka nélkül lévők támogatására.

(2) Az Alapból támogatás nyújtható a következő 25 év feletti személyeknek a foglakoztatási lehetőségeik javítása érdekében:

a) a munkanélkülieknek, a munkanélküliség által fenyegetetteknek vagy alulfoglalkoztatottaknak és különösen a tartós munkanélkülieknek;

b) azoknak a nőknek, akik ismét munkába szeretnének állni;

c) azoknak a fogyatékos személyeknek, akik képesek a munkaerőpiacon dolgozni;

d) azoknak a migráns munkavállalóknak, akik családtagjaikkal együtt munkavállalás céljából a Közösségen belül mozognak vagy mozogtak, illetve a Közösség területén letelepednek;

e) különösen a kis- és középvállalkozásokban foglalkoztatottaknak, akik az új technológiák bevezetése, illetőleg a vállalati vezetési technikák fejlesztése miatt átképzést igényelnek.

(3) Támogatás nyújtható még az Alapból az oktatók, a pályaválasztási tanácsadók, munkaközvetítők, valamint a fejlesztési tanácsadók számára.

5. cikk

(1) A következő bekezdésekben foglaltak sérelme nélkül az Alapból a támogatható kiadások maximum 50 %-ára nyújtható támogatás, azonban az érintett tagállam hatóságai által biztosított pénzügyi támogatás összegét nem szabad túllépni.

(2) Ha a foglalkoztatást ösztönző programokra különösen komoly és tartós munkaerő-piaci kiegyensúlyozatlansággal küzdő régiókban kerül sor, amely régiókat a Tanács a Bizottság javaslata alapján minősített többséggel határoz meg, az Alapból nyújtott támogatás 10 %-kal növelhető.

(3) A támogatás az összes támogatható költséget fedezi a 3. cikk (2) bekezdésében felsorolt programok esetében, amelyek célja az Alap által támogatott programok eredményességének ellenőrzése, és amelyeket a Bizottság kezdeményezésére valósítanak meg.

(4) A Bizottság javaslata alapján a Tanács által minősített többséggel kijelölt költségnemekre vonatkozóan az Alapból nyújtott támogatást átalány alapján kell meghatározni.

(5) Az Alapból nyújtott támogatás nem eredményezheti a támogatható kiadások túlfinanszírozását.

6. cikk

(1) E határozatnak megfelelően és tekintettel a Közösség harmonikus fejlődésének szükségességére, a Bizottság minden év május 1-je előtt a következő három pénzügyi évre az Alap kezelésére vonatkozó iránymutatásokat fogad el annak érdekében, hogy meghatározza azon tevékenységeket, amelyek tükrözik a Tanács által meghatározott közösségi szintű elsődleges célokat és különösen a foglalkoztatás és a szakképzés terén megvalósuló cselekvési programokat.

(2) A Bizottság megküldi az Európai Parlament és a Tanács részére a tagállamokkal szoros együttműködésben, és az Európai Parlament véleményének figyelembevételével kialakított iránymutatásokat, és azokat az Európai Közösségek Hivatalos Lapjában közzéteszi.

7. cikk

(1) Az Alapból támogatás céljára elkülönített, a 4. cikk (1) bekezdésében említett, a fiatalokat segítő különféle projektek finanszírozására szánt előirányzatoknak minden évben el kell érniük a rendelkezésre álló eszközök 75 %-át.

(2) Az Alapból támogatás céljára elkülönített, a 3. cikk (2) bekezdésében meghatározott különös projektekre felhasználni kívánt előirányzatok nem haladhatják meg évente az összes rendelkezésre álló előirányzat 5 %-át.

(3) Az Alapból a 3. cikk (1) bekezdésében említett programokra jutó teljes előirányzat 40 %-át az Alap kezelésére vonatkozó iránymutatásokkal összhangban Grönland, Görögország, Franciaország tengerentúli megyéi, Írország, a Mezzogiorno és Észak-Írország foglalkoztatási programjainak támogatására kell fordítani. A fennmaradó előirányzatokat az egyéb nagyarányú vagy tartós munkanélküliség által sújtott és/vagy ipari és ágazati szerkezetátalakítás alatt álló területeken megvalósuló foglalkoztatási programokra kell fordítani.

8. cikk

A Szerződés 125. cikkében említett támogatás a továbbiakban nem folyósítható.

9. cikk

(1) Ez a határozat az Európai Közösségek Hivatalos Lapjában való kihirdetését követő napon lép hatályba.

(2) A 71/66/EGK határozat hatályát veszti. Ugyanakkor azonban az előbbi határozat és a határozat 4. cikkének megfelelően meghozott határozatok továbbra is érvényben maradnak az 1983. október 1-je előtt benyújtott kérelmekhez kapcsolódó programokra nézve.

(3) A Bizottság az Alap kezelésére vonatkozó iránymutatásokat első alkalommal 1983. december 1-je előtt fogadja el.

10. cikk

A Tanács legkésőbb 1988. december 31-ig felülvizsgálja ezt a határozatot. Amennyiben szükséges, a határozatot a Bizottság megváltozott véleményének megfelelően módosítani kell.

Kelt Luxembourgban, 1983. október 17-én.

a Bizottság részéről

az elnök

G. Varfis

[1] HL C 308., 1982.11.25., 4. o.

[2] HL C 161., 1983.6.20., 51. o.

[3] HL C 124., 1983.5.9., 4. o.

[4] HL L 337., 1977.12.27., 8. o.

[5] HL L 28., 1971.2.4., 15. o.

--------------------------------------------------

MELLÉKLET

A TANÁCS JEGYZŐKÖNYVÉBE FOGLALT NYILATKOZATOK

Nyilatkozat a 3. cikk (2) bekezdésével kapcsolatban

"A Bizottság kijelenti, hogy jelenlegi gyakorlatának megfelelően továbbra is támogatja a munkaidő átszervezése és csökkentése érdekében megvalósítani kívánt intézkedéseket, amelyek a 3. cikk (2) bekezdésében szereplő programok körébe is besorolhatók.

A Bizottság megvizsgálja a 3. cikk (2) bekezdése alkalmazásának lehetőségét a szerkezetátalakítás, illetve az átszervezések által érintett munkavállalók bérének szinten tartása érdekében, és erről egy későbbi ülés folyamán tájékoztatja a Tanácsot."

A Tanács nyilatkozata a 3. cikk (2) bekezdés első francia bekezdésével kapcsolatban

"A Tanácsnak az Alapot érintő ügyekkel kapcsolatos állásfoglalásai alapján megvalósuló projektek csak úgy részesülhetnek az Alapból nyújtott támogatásban, amennyiben megfelelnek a támogathatóság feltételeinek, amelyeket az Alap működésére és feladataira vonatkozó szabályok határoznak meg."

Nyilatkozat a 4. cikkel kapcsolatban

"Tekintettel arra, hogy viszonylag csekély számú harmadik országbeli állampolgár jut támogatáshoz az Alapból, a Bizottság rámutat arra, hogy a migráns munkaerőt foglalkoztató országoknak komoly erőfeszítéseket kell tenniük a migráns munkavállalók integrálására."

Nyilatkozat a 4. cikk (3) bekezdésével kapcsolatban

"A Bizottság kijelenti, hogy az Alapból a pályaválasztási tanácsadók képzése akkor támogatható, ha a munkaerőpiac irányítása működési szempontból javításra szorul, azonban ebből a támogatásból a közigazgatásban dolgozók díjazása nem finanszírozható."

Nyilatkozat az 5. cikk (1) bekezdésével kapcsolatban

"A Tanács kijelenti, hogy a gazdasági tevékenységet végző szervezetek maguk fedezik az Alap által támogatott programok támogatható költségeinek legalább 10 %-át. Ezen elv betartását az utolsó kifizetés folyósításakor ellenőrizni kell."

Nyilatkozat a 6. cikkel kapcsolatban

"A Tanács és a Bizottság kijelenti, hogy külön figyelmet kell szentelni a nemzeti átlagot jelentősen meghaladó munkanélküliséggel küzdő területekre összpontosító foglalkoztatási projektek támogatására."

Nyilatkozat a 7. cikkel kapcsolatban

"A Tanács felkéri a Bizottságot, hogy folytasson vizsgálatokat annak érdekében, hogy megbízható statisztikai eszközök álljanak rendelkezésre, figyelembe véve többek között az egy főre jutó nemzeti össztermékre vonatkozó szempontokat, valamint 1984. július 1-jéig megfelelő javaslatokat nyújtson be e tárgyban, hogy a Tanács 1984. december 31-ig e kérdésben határozatot tudjon hozni."

"A Bizottság kijelenti, hogy az e cikkben szereplő előirányzatok kötelezettségvállalási előirányzatok."

--------------------------------------------------